**Intézményi munkaközösség munkatevének értékelése**

**2016 – 2017**

Ebben a nevelési évben az óvoda négy csoportjában dolgozó mindkét óvodapedagógus, a pedagógiai asszisztens, az óvoda vezetője is részt vett az intézményi munkaközösség munkájában.

Az első félévben a gyakorlati munka kapott nagyobb hangsúlyt – előtérbe helyezve azt a célt, hogy a kollegákkal együtt felelevenítsünk olyan kreatív technikákat, amelyeket a csoportban a gyermekek között is tudnak alkalmazni.

Az óvodában alkalmazható népi technikák (csuhé) elméletben hátterével való ismerkedés, a csuhé előkészítésnek módjai, a különböző alaptechnikák, fogások gyakorlatban való alkalmazásának kipróbálása sok ötlet előhozására adott lehetőséget a kollegák körében.

Ezen munkálkodás közben is összefoglaltuk az elméleti tudásunkat, tapasztalatainkat, - s a kollegák is saját bőrükön tapasztalhatták meg a fogások nehézségét, de ezzel együtt a kivitelezés sokszínűségét is.

Ha hagyjuk a gyerekeket önállóan, saját elképzeléseik szerint alkotni – elképesztően sokszínű munkák születnek – alakul, fejlődik, egyre magasabb szintre emelkednek az egyes részképességek. Ezen tevékenykedtetések fontos alapja, hogy napi szinten biztosítsák a kollegák a csoportokban a megfelelő minőségű vizuális eszközöket, nyugodt légkört és nem utolsó sorban a különböző tevékenykedések alaptechnikáit mutassák meg, segítsék elsajátítani a gyerekeknek, ezzel is segíteni alkotó fantáziájuk gyakorlati megvalósítását.

A biztos eszközhasználat, a nyugodt légkör, a technikák biztos tudása nem csak az alkotó kedvet, hanem a figyelem, kitartás, önfegyelem, szokás – szabálytudat, feladat tudat, finommotorika, szem – kéz koordináció fejlődését is elősegíti.

Az iskolaérettség szempontjából ezek alapvető és elengedhetetlen készségek és képességek s ebben az óvodás életkorban jól koordinálhatók és alakíthatók.

A következő témakör a kommunikáció szerepe és jelentősége volt a gyermekek életében, amely kiterjedt a felnőtt – gyermek, és gyermek – gyermek közötti viszonyra is.

A bábkészítés szerepe és lehetősége itt is szerepet kapott az elméleti háttér megismerése és a gyakorlatban elkészített bábok vonatkozásában.

Az újfajta technikával készült bábfejek formázása és kifestése közben felelevenedtek azok a mesék, dalok, amihez ezeket a közösen elkészített figurákat fel lehet használni.

A betervezett és elmaradt témakörök (árnyjáték, népi hangszerek gyűjtése, gyékény és szalma megmunkálása, ebből való eszközkészítés) – amelynek indoka a nevelési év során előforduló pedagógus hiány volt – a következő nevelési év tervében kerül megvalósításra.

2017-06-12

Toldiné Koblencz Mária

munkaközösség vezető