**2016/2017 tanév végi beszámoló a logopédiai munkáról**

**Csodapók Óvoda – Elges Renáta**

2016 szeptemberében hetedik alkalommal érkeztem a Csodapók Óvodába logopédusként, hogy ismét együtt dolgozzunk az ide járó gyermekek érdekében a már jól ismert kollégákkal és vezetővel. A munka az eddig megszokottak szerint szűrővizsgálatokkal indult, ahol felmértem a nagycsoportos gyermekek beszédállapotát, valamint óvónői jelzések alapján kisebb gyerekeket is meghallgattam. A vizsgálatok elvégzése után konzultáltam és egyeztettem az óvónőkkel, fejlesztő pedagógussal. Szeptember 4. hetében indultak el a logopédiai foglalkozások, ismét hetente kétszer, hétfői és csütörtöki napokon. Az órarend összeállítása ezúttal is zökkenőmentes volt.

15 gyermekkel kezdtem meg a foglalkozásokat, mindnyájan nagycsoportos korúak, 14-en részleges pöszék és egy általános pösze kisgyermek, sok hanghibával. Azok a gyerekek is felvételre kerültek, akiknél a nevelési tanácsadó BTM vizsgálata javasolta a logopédiát, egy gyermek kivételével. Nála a célzott és eredményes terápiához szükséges foniátriai vizsgálatra várok, ami nem történt meg. A gyerekek hetente kétszer jártak foglalkozásra. A szülők együttműködtek, mindenkinek volt logopédiai füzete és otthon is gyakoroltak a gyerekekkel. A kapcsolattartás folyamatos volt, a szülőkkel általában tudtam reggel találkozni, a kérdéseikre válaszoltam, egyéni megbeszélésekre is lehetőséget biztosítottam. Úgy gondolom, hogy egy szülő beszéddel kapcsolatos kérdése sem maradt megválaszolatlan.

A terápiás foglalkozásoknak és otthoni munkának köszönhetően a tanév közben tünetmentessé váló gyerekek helyére az előjegyzett gyerekek közül vettem fel hármat, így került ellátásra egy kiscsoportos korú, megkésett beszédfejlődésű gyermek is. A tanév során végül 18 gyermek részesült logopédiai ellátásban.

Az iskolába készülő gyermekek száma az ellátottakból 14, közülük 12 gyermek kapott tünetmentes vagy lényegesen javult minősítést. Ez jelzi a hatékony, eredményes, sikeres közös munkát. Az óvodában maradókkal a következő tanévben folytatjuk a megkezdett terápiát.

2017 márciusában pedagógus 2. fokozat megszerzését célzó minősítési eljárásban vettem részt. Ezúton szeretném újra, írásban is megköszönni a Csodapók Óvoda vezetőjének, tantestületének és valamennyi dolgozójának a támogató, bíztató hozzáállást, a segítséget abban, hogy a minősítő eljárásom sikeres lehetett.

2017 júniusában még részt veszek az óvodába kerülő háromévesek szülői értekezletén, ahol tájékoztatom a szülőket a kötelező szűrésről, a beszédfejlődés legfontosabb állomásairól, a logopédiai munkáról.

Az eltelt tanévben végzett közös munkát jó hangulatúnak és sikeresnek értékelem, a Csodapók Óvoda testülete továbbra is elismeri a logopédia fontos szerepét az óvodás gyermekek életében. Együtt dolgoztunk az ide járó kisgyermekekért, az optimális fejlődésért, a tanév elején elkészített logopédiai munkaterv célkitűzéseit megvalósultnak ítélem.

Budapest, 2017. június 14.

Elges Renáta logopédus

FPSZ X.ker. Tagintézmény